ชาวไล่เซ็ง เกมหุ้น PRAKIT จบดื้อๆขาใหญ่ชิงถอย-บุ๊คกำไรขายที่ดิน
วงการหุ้นเก็งกำไรเดือดดาลอีกคำรบ หลังก๊วนขาใหญ่ลากหุ้น PRAKIT แบบสุดติ่งกระดิ่งแมว จนชาวไล่แห่ตามเข้าไปรับของกันเป็นพรวน สุดท้ายเกมราคาหุ้นจบเร็วกว่าที่คาด แถมขาใหญ่ชิงออกของก่อนใครเพื่อน บวกกับกำไรไตรมาส 3 เกิดจากการบุ๊ครายได้จากขายที่ดิน 100 ล้านบาท ส่งผลให้ตัวเลขจริงๆ แดงโร่มาแต่ไกล
20 พ.ย. 2558

วงการหุ้นเก็งกำไรเดือดดาลอีกคำรบ หลังก๊วนขาใหญ่ลากหุ้น PRAKIT แบบสุดติ่งกระดิ่งแมว จนชาวไล่แห่ตามเข้าไปรับของกันเป็นพรวน สุดท้ายเกมราคาหุ้นจบเร็วกว่าที่คาด แถมขาใหญ่ชิงออกของก่อนใครเพื่อน บวกกับกำไรไตรมาส 3 เกิดจากการบุ๊ครายได้จากขายที่ดิน 100 ล้านบาท ส่งผลให้ตัวเลขจริงๆ แดงโร่มาแต่ไกล
 
แหล่งข่าวรายหนึ่งเปิดเผยกับทีมงาน “ข่าวหุ้นออนไลน์” ว่า ในช่วง 3-4 วันที่ผ่านมา วงการนักเก็งกำไรสุดติ่งกระดิ่งแมวได้ตั้งคำถามเกี่ยวกับก๊วนขาใหญ่ที่เข้ามาทำราคาหุ้น PRAKIT หรือบริษัท ประกิต โฮลดิ้งส์ จำกัด (มหาชน) น่าจะเป็นสายฮาร์ดคอร์ที่มีพฤติกรรม “เข้าเร็ว ออกเร็ว” ไม่เปิดช่องให้นักลงทุนรายย่อยได้ออกของก่อนก๊วนของตนเอง ส่งผลให้นักลงทุนติดหุ้นราคาสูงกันเป็นจำนวนมาก จนบางรายต้องยอมตัดขายขาดทุนไปแล้ว
เนื่องจากผลประกอบการในไตรมาส 3 ปี 58 ของ PRAKIT ไม่ได้ออกมาดีเหมือนกับที่มีการปล่อยข่าวออกมาก่อนหน้านี้ ซึ่งตอนนั้นมีการพูดกันปากต่อปากอย่างกว้างขวางว่า กำไรในงวดนี้จะเฉียด 100 ล้านบาท พอเอาเข้าจริงกลับมีกำไรจากขายที่ดิน 103 ล้านบาท และเมื่อกลับไปดูในรายละเอียดของงบการเงินจะเห็นว่า เมื่อตัดกำไรจากการขายที่ดินออกไป บริษัทจะมีผลขาดทุนจากการดำเนินงานเยอะพอสมควร และทำให้รู้ว่า ธุรกิจที่ทำมีความผันผวนสูง
อีกทั้งก่อนหน้านี้ตลาดหลักทรัพย์แห่งประเทศไทย (ตลท.) ได้มีการสอบถามข้อเท็จจริงเกี่ยวกับพัฒนาการของบริษัทที่มีนัยสำคัญ แต่บริษัทก็ตอบกลับไปว่า ยังไม่มีพัฒนาการใดที่เป็นนัยสำคัญที่จะเปิดเผย ซึ่งเรื่องดังกล่าวเป็นผลมาจากราคาหุ้นปรับตัวขึ้นอย่างหวือหวา หลังจากมีข่าวลือตามห้องค้าเกี่ยวกับการเทคโอเว่อร์กิจการ และพาร์ทเนอร์ใหม่เข้ามาเกี่ยวข้อง
“สิ่งที่สังเกตได้จากเกมหุ้นของ PRAKIT ในเที่ยวนี้คือ ราคาหุ้นเริ่มขึ้นกลางเดือนตุลาคม จากนั้นออกข่าวขายที่ดินได้กำไร พอหุ้นขึ้นรายย่อยเข้า จนวิ่งไปเกิน 22 บาท จากนั้นราคาหุ้นถูกทุบอย่างแรงก่อนงบออก 1 วัน แสดงว่าเจ้ามือหลอกรายย่อย บริษัทแทบไม่มีกิจกรรมธุรกิจ และสินทรัพย์ก็น้อย มีพวกอ้างตัวว่า VI ปล่อยข่าวจะไปเป็นร้อย มันเป็นเกมปั่นหุ้นชัดๆ” แหล่งข่าวกล่าว
 
อนึ่งธุรกิจหลักของ PRAKIT คือ 1) การลงทุนในบริษัทร่วมและบริษัทย่อย ซึ่งประกอบธุรกิจโฆษณา 2) การให้บริการเกี่ยวกับการให้คำแนะนำปรึกษา วางแผนจัดซื้อและจัดทำรายงานทางด้านสื่อโฆษณา 3) การให้บริการทางด้านงานบริหารงานบัญชีและการเงิน งานบริหารงานบุคคล และอื่นๆ แก่บริษัทร่วมบริษัทย่อย บริษัทที่เกี่ยวข้อง และบริษัทอื่น
…
 

กราฟประกอบราคาหุ้น: Aspen, ราคาปิดตลาด ณ วันที่ 19 พ.ย.58